bluuebunny/crossref_metadata_2025 huggingface dataset:
Αξιοπιστία και εγκυρότητα της κλίμακας έννοιας του εαυτού Τεννεσσί 2 (Tennessee self-concept scale:2) και ατομικές διαφορές μαθητών σχολικής ηλικίας
Authors: Φουντουλάκη Ευαγγελία
Published: August 2021

Αντικείμενο της παρούσας έρευνας αποτελεί η μελέτη της έννοιας του εαυτού παιδιών σχολικής ηλικίας, καθώς και των παραγόντων που την επηρεάζουν. Η διερεύνηση της ψυχοσύνθεσης των παιδιών, σημαντικό μέρος της οποίας καταλαμβάνει η έρευνα της εικόνας που διατηρούν τα ίδια τα παιδιά για τον εαυτό τους, εξακολουθεί να είναι ένα επίκαιρο θέμα για γονείς, εκπαιδευτικούς, παιδοψυχολόγους και όλους όσους ασχολούνται με τη μελέτη της παιδικής προσωπικότητας. Ο «εαυτός», μια έννοια υποκειμενική, ταυτισμένη με τη φιλοσοφία, τη θρησκεία, την ψυχολογία και την κοινωνιολογία, είναι μια υποθετική κατασκευή, της οποίας οι ιδιότητες ερευνώνται συστηματικά τον τελευταίο αιώνα. Η πολυδιάστατη φύση της έννοιας του εαυτού και η εμπλοκή της στην ανάπτυξη- διαμόρφωση των περισσοτέρων διαστάσεων της ανθρώπινης προσωπικότητας, διατήρησε το ενδιαφέρον των ερευνητών, οι οποίοι επιχείρησαν να διατυπώσουν σχετικές με αυτήν θεωρίες, που να περιγράφουν τη φύση, τη δομή και τα χαρακτηριστικά της, όσο το δυνατόν ακριβέστερα. Μία από τις πιο δημοφιλείς κλίμακες μέτρησης της έννοιας του εαυτού, εξαιτίας της πληρότητας που παρουσιάζει θεωρητικά και της αντίστοιχης εφαρμογής της, είναι η Κλίμακα της Έννοιας του Εαυτού του Tennessee, έκδοση 2η (Tennessee Self-Concept Scale:2, TSCS:2, Fitts & Warren, 1996). Τα ερευνητικά και βιβλιογραφικά δεδομένα στοιχειοθετούν την πορεία της κλίμακας TSCS:2 στον χρόνο και πληρούν τις προϋποθέσεις της εγκυρότητας και της αξιοπιστίας. Το ερωτηματολόγιο αυτό αποτελεί το βασικό όργανο μέτρησης της παρούσας έρευνας.
Επίδραση υπολογιστικού περιβάλλοντος γενικού σκοπού στην επίλυση λεκτικών μαθηματικών προβλημάτων
Authors: Λαβίδας Κωνσταντίνος
Published: August 2021

Η παρούσα έρευνα εντάσσεται στην ευρύτερη επιστημονική περιοχή της διδακτικής αξιοποίησης των υπολογιστικών περιβαλλόντων στην επίλυση προβλημάτων. Αφορά τη διερεύνηση των δυνατοτήτων των υπολογιστικών περιβαλλόντων και της υποστήριξής τους στη μάθηση και γενικότερα στη γνωστική ανάπτυξη των μαθητών. Συγκεκριμένα, εστιάζει στο πως το περιβάλλον γενικού σκοπού των Ηλεκτρονικών Λογιστικών Φύλλων (ΗΛΦ) μπορεί να αξιοποιηθεί στην κατασκευή αλγεβρικών εκφράσεων που αποτελούν τη λύση των λεκτικών μαθηματικών προβλημάτων (ΛΜΠ). Στο πλαίσιο αυτό διερευνήθηκε η επίδραση των βασικών λειτουργιών του περιβάλλοντος των ΗΛΦ στη γνωστική διαδικασία της επίλυσης ΛΜΠ. Ειδικότερα, η έρευνα εστιάζει στην επίδραση της επαλήθευσης των λύσεων που υποστηρίζει το περιβάλλον αλλά και τη γνώση του χειρισμού των βασικών λειτουργιών του περιβάλλοντος στη διαδικασία επίλυσης ΛΜΠ. Για τη διεξαγωγή της έρευνας ακολουθήθηκε ποσοτική προσέγγιση, με συνδυασμό ποιοτικών και ποσοτικών δεδομένων, τα οποία αναλύθηκαν ποσοτικά. Αρχικά, μελετήθηκε η εξοικείωση των φοιτητών με τις βασικές λειτουργίες εισαγωγής τύπων των ΗΛΦ και ακολούθως η επίλυση προβλήματος με αυτά. Το δείγμα της έρευνας αποτελείται από φοιτήτριες του Τμήματος Επιστημών Εκπαίδευσης και Αγωγής στην Προσχολική Ηλικία (ΤΕΕΑΠΗ) του Πανεπιστημίου Πατρών. Η ανάλυση των δεδομένων που αφορούν την επίλυση προβλημάτων, αφενός με «μολύβι-χαρτί» και αφετέρου στο περιβάλλον των ΗΛΦ, έδειξε ότι το περιβάλλον των ΗΛΦ συμβάλει στην επίλυση προβλήματος αφού φαίνεται να υποστηρίζει τη μετάβαση από αριθμητικού σε αλγεβρικού τύπου λύσεις και ταυτόχρονα παρέχει εργαλεία τα οποία διευκολύνουν τις φοιτήτριες να επαληθεύσουν τις λύσεις τους. Επιπρόσθετα, από την ανάλυση των δεδομένων σχετικά με την εξοικείωση των φοιτητών με τις βασικές λειτουργίες εισαγωγής τύπων φάνηκε ότι η πλειονότητα των φοιτητών είναι σε θέση να χρησιμοποιήσει τις λειτουργίες αυτές για τη διατύπωση τύπων στο περιβάλλον των ΗΛΦ. Στο ίδιο πλαίσιο, παρατηρήθηκε ότι η άμεση ανάδραση του λογισμικού μέσω των μηνυμάτων λάθους που εμφανίζονται από τη μη ορθή εισαγωγή τύπου φαίνεται να κινητοποιεί τους φοιτητές να διορθώσουν τα λάθη τους, στις περισσότερες των περιπτώσεων, με επιτυχία. Τέλος, η διερευνητική ανάλυση, που έλαβε χώρα στη συνέχεια, είχε στόχο να προσδιορίσει τις συσχετίσεις συγκεκριμένων παραγόντων με την επίλυση του κάθε προβλήματος με το περιβάλλον των ΗΛΦ. Συγκεκριμένα, ανέδειξε άμεσες συσχετίσεις, τόσο της πρότερης επιλυτικής ικανότητας όσο και της συχνότητας επαλήθευσης των λύσεων καθώς και την έμμεση συσχέτιση της εξοικείωσης με τις βασικές λειτουργίες εισαγωγής τύπων. Η επιβεβαιωτική ανάλυση με χρήση μοντέλων δομικών εξισώσεων (structural equation modeling) που πραγματοποιήθηκε στα δεδομένα της έρευνας επιβεβαίωσε τις παραπάνω εκτιμήσεις.
Νευροψυχολογικοί παράγοντες που επηρεάζουν την εκμάθηση μητρικής και ξένης γλώσσας
Authors: Ανδρέου Γεωργία
Published: August 2021

Το φύλο, η επιλογή χεριού και το επίπεδο στο οποίο βρίσκεται ένα άτομο σε σχέση με την εκμάθηση μιας γλώσσας, παραμένουν στο επίκεντρο της νευροψυχολογικής έρευνας για πολλά χρόνια, επειδή είναι παράγοντες οι οποίοι επηρεάζουν την ημισφαιρική εξειδίκευση για τη τη μητρική και μια δεύτερη γλώσσα. Στην παρούσα έρευνα, μελετήθηκε η επίδραση των τριών αυτών παραγόντων στην ασυμμετρία των εγκεφαλικών ημισφαιρίων με τη μέθοδο των οπτικών προκλητών δυναμικών και τη μέθοδο του ταχυστοσκοπίου. 64 άτομα, τα οποία χωρίστηκαν ομοιόμορφα σε ομάδες ανάλογα με το φύλο, την επιλογή χεριού και το επίπεδο στη δεύτερη γλώσσα, εξετάστηκαν με τις παραπάνω μεθόδους. Ζεύγη Ελληνικών και Αγγλικών λέξεων παρουσιάστηκαν σε οθόνη και ζητήθηκε από τους εξεταζόμενους να βρουν αν αυτές ομοιοκαταληκτούσαν ή είχαν κάποια νοηματική σχέση μεταξύ τους. Μετά την εφαρμογή της μεθόδου του ταχυστοσκοπίου, ο χρόνος αντίδρασης και ο αριθμός των λαθών ανά οπτικό πεδίο εκτιμήθηκαν. Μετά την εφαρμογή των οπτικών προκλητών δυναμικών, ο λανθάνων χρόνος και το ύψος των κορυφών Ν1(Ν75), Ρ1(Ρ100) και Ν2(145) μετρήθηκαν στις κυματομορφές του αριστερού και δεξιού Ινιακού λοβού και ο λανθάνων χρόνος και το ύψος των κορυφών Ν2( 145) και Ρ2( 165) μετρήθηκαν στις κυματομορφές του αριστερού και δεξιού Κροταφικού λοβού. Στατιστικά σημαντικές (ρ< .05) διαφορές ανάμεσα στο Αριστερό (ΑΗ) και Δεξιό (ΔΗ) ημισφαίριο όσον αφορά τους παράγοντες που εκτιμήθηκαν, έδειξαν μια μετακίνηση από το δεξιό προς το αριστερό ημισφαίριο στην επεξεργασία της δεύτερης γλώσσας καθώς το επίπεδο σ' αυτή ανέβαινε, στα δεξιόχειρα άτομα. Αυτή η μετακίνηση ήταν ιδιαίτερα εμφανής στα δεξιόχειρα αγόρια, τα οποία επίσης έδειξαν υπεροχή του αριστερού ημισφαιρίου για τις φωνολογικές δεξιότητες και υπεροχή του δεξιού ημισφαιρίου για τις σημασιολογικές δεξιότητες στη μητρική τους γλώσσα. Οι αριστερόχειρες παρουσίασαν ασθενή ημισφαιρική εξειδίκευση τόσο για τη μητρική όσο και για τη δεύτερη γλώσσα και ιδιαίτερα τα αριστερόχειρα κορίτσια ήταν η ομάδα η οποία παρουσίασε την ασθενέστερη πλαγίωση και για τις δύο γλώσσες. Συμπερασματικά, ο ρόλος των εγκεφαλικών ημισφαιρίων στην επεξεργασία της μητρικής και μιας δεύτερης γλώσσας ποικίλει σε κάθε ομάδα ατόμων και διαφοροποιείται ανάλογα με το φύλο, την επιλογή χεριού και το επίπεδο στο οποίο βρίσκονται τα άτομα σε σχέση με την εκμάθηση μιας γλώσσας. Συνεπώς, στο εκπαιδευτικό σύστημα θα πρέπει να χρησιμοποιούνται μέθοδοι διδασκαλίας που να εμπλέκουν και τα δύο εγκεφαλικά ημισφαίρια και να εκμεταλεύονται πλήρως τις δυνατότητές τους και ιδιαίτερα στα πρώτα στάδια εκμάθησης τόσο της μητρικής όσο και μιας δεύτερης γλώσσας.
Αρχαία ελληνική σοφιστική
Authors: Φαρμάκης Δημήτριος
Published: August 2021

Το ερευνητικό ενδιαφέρον της διδακτορικής διατριβής επικεντρώνεται στην αντικειμενική θεώρηση και κριτική ανασυγκρότηση των προϋποθέσεων θεμελίωσης της κοινωνικής και πολιτικής φιλοσοφίας της Αρχαίας Σοφιστικής. Επιχειρείται στην πορεία της έρευνας, δυνάμει του πρωτογενούς πηγαίου υλικού, να αναδειχθεί ο ρηξικέλευθος σοφιστικός προσανατολισμός που συνιστά μια εναλλακτική προσέγγιση του πραγματικού, διαλαμβάνοντας την κριτική πρόσληψη του ιδεολογικού σχήματος "νόμω-φύσει", τη θεωρητική εμβάθυνση στη θεμελιώδη αρχή του κοινωνικού συμβολαίου, την αντιτεχνοκρατική θεμελίωση της συμμετοχικής δημοκρατίας από τον Πρωταγόρα, την ανατομία αντιπροσωπευτικών εκδοχών αναφορικά με το κεφαλαιώδες ανθρωπολογικό ζήτημα των κοινωνικοφυλετικών διακρίσεων και του θεσμού της δουλείας και την ανασημασιοδότηση του χαρακτήρα της πολιτικής κοινωνίας και του αξιακού συστήματος που ορίζει και δομεί τη σχέση ατόμου-πόλης.
Επίδραση καταπονήσεων στην ποιότητα και συντηρησιμότητα καρπών ροδακινιάς και ελιάς
Authors: Πλιακώνη Ελένη
Published: August 2021

Στην παρούσα εργασία μελετήθηκε η επίδραση της ελλειμματικής άρδευσης και του ανακλαστικού πλαστικού (με σκοπό τη μείωση χρήσης αρδευτικού νερού και βελτίωση του φωτισμού της κόμης) στην ποιότητα των καρπών ροδακινιάς ‘Royal Glory’, νεκταρινιάς ‘Caldesi 2000’ και συμπύρηνωνροδάκινων ‘Loadel’ και ‘Fortuna’ καθώς και πράσινου καρπού ‘Κονσερβολιάς’ και ‘Χονδρολιάς Χαλκιδικής’ κατά τη συγκομιδή και μετά από ψυχρή συντήρηση για τρεις συνεχόμενες καλλιεργητικές περιόδους 2006, 2007 και 2008. Οι παράμετροι ποιότητας που εξετάστηκαν περιλάμβαναν το βάρος καρπού, το χρώμα φλοιού, τη σκληρότητα σάρκας, την ειδική ηλεκτρική αγωγιμότητα και το ποσοστό ξηρού βάρους, καθώς και τα διαλυτά στερεά συστατικά (ΔΣΣ), την οξύτητα και τα ολικά φαινολικά του χυμού. Επίσης, πραγματοποιήθηκε υποκειμενική εκτίμηση των ζημιών που εμφανίστηκαν από τη χαμηλή θερμοκρασία κατά τη συντήρηση, chilling injury (CI). Τέλος, πραγματοποιήθηκαν μετρήσεις εκτίμησης παραγωγής των δένδρων και μετρήσεις ηλιακής ακτινοβολίας (UV και PAR) στην κατώτερη κόμη των δένδρων. Η εφαρμογή των διαφορετικών μεταχειρίσεων επηρέασε διαφορετικά την ποιότητα των καρπών των διαφορετικών ειδών και ποικιλιών που μελετήθηκαν, αλλά δεν έδειξε να επηρεάζει αρνητικά την παραγωγή τους. Γενικά η ποιότητα των καρπών βελτιώθηκε με τις διαφορετικές μεταχειρίσεις που εφαρμόστηκαν, αλλά μειώθηκε η συντηρησιμότητα τους. Οι επιμέρους για κάθε ποικιλία μεταβολές λόγω των μεταχειρίσεων και της συντήρησης περιγράφονται σε αντίστοιχα κεφάλαια. Παράλληλα, μελετήθηκεη επίδραση της ελλειμματικής άρδευσης και του ανακλαστικού πλαστικού εδαφοκάλυψης στη συγκέντρωση των βιοενεργών ουσιών μόνο στα νεκταρίνια ‘Caldesi 2000’ στη συγκομιδή και κατά την ψυχρή συντήρηση για δύο έτη (2007, 2008). Ο διαχωρισμός των ουσιών πραγματοποιήθηκε μεχρωματογραφία αντίστροφης φάσης (HPLC-DAD) και η ποιοτική ανάλυση των ουσιών με χρωματογραφία μάζας (HPLC-MS-MS). Οι επιμέρους ομάδες των φαινολικών ουσιών που περιέχονται στο εδώδιμο τμήμα (σάρκα και φλοιός) των νεκταρινιών ‘Caldesi 2000’ αποτελούνται κυρίως απόπροανθοκυανιδίνες, σε μικρότερη συγκέντρωση φαινολικά οξέα και, σε πιο μικρές συγκεντρώσεις, φλαβονόλες και ανθοκυανιδίνες. Συμπερασματικά, θα μπορούσαμε να πούμε ότι βελτιστοποιώντας τις καλλιεργητικές πρακτικές - εξοικονόμηση αρδευτικού νερού και εφαρμογή ανακλαστικού πλαστικούμπορούμε να αυξήσουμε τη συγκέντρωση των φαινολικών ουσιών στα νεκταρίνια έχοντας σαν αποτέλεσμα παραγωγή καρπών υψηλής διατροφικής αξίας.
Συγκριτική ανάλυση ερευνών επαγγελματικής ικανοποίησης ανθρώπινου δυναμικού των νοσοκομείων του Ε.Σ.Υ. της Υγειονομικής Περιφέρειας Πελοποννήσου
Authors: Μπαλαούρας Πέτρος
Published: August 2021

Η Εργασιακή Ικανοποίηση αποτελεί τον συνδετικό κρίκο ανάμεσα στις θεωρίες των κινήτρων και την εφαρμογή τους στον εργασιακό χώρο και αποτελεί την πιο μελετημένη μεταβλητή στο εργασιακό γίγνεσθαι. Συνοπτικά η επαγγελματική ικανοποίηση μπορεί να περιγραφεί ως ένα σύνολο στάσεων που οι εργαζόμενοι έχουν απέναντι στη δουλειά τους, ή ως μια ψυχολογική προδιάθεση που περιλαμβάνει πολλές επιμέρους στάσεις και συναισθήματα για διάφορες όψεις της εργασίας (Schultz, 1982). Σκοπός της διατριβής είναι η εκτίμηση του βαθμού ικανοποίησης των επαγγελματιών υγείας από την εργασία τους και η ανάδειξη των παραγόντων εκείνων που την επηρεάζουν. Το δείγμα αποτελείται από 572 εργαζομένους των δημόσιων νοσοκομείων της Περιφέρειας Πελοποννήσου όλων των κατηγοριών ιατροί, νοσηλευτές, καθώς και διοικητικό, τεχνικό, βοηθητικό και παραϊατρικό προσωπικό. Τα δεδομένα συλλέχθηκαν με τη μέθοδο του δομημένου ερωτηματολογίου για την περίοδο 2006. Τα αποτελέσματα έδειξαν ότι η ηλικία και το επίπεδο εκπαίδευσης είναι οι πρωταρχικοί παράγοντες οι οποίοι επηρεάζουν την υποκειμενική αντίληψη για την ικανοποίηση των επαγγελματιών υγείας από την εργασία τους. Επιπλέον, περισσότερο συνολικά ικανοποιημένοι είναι οι άνδρες, οι εργαζόμενοι υποχρεωτικής εκπαίδευσης και το βοηθητικό προσωπικό. Μικρότερη ικανοποίηση φαίνεται να βιώνουν οι γυναίκες, οι κάτοχοι μεταπτυχιακού τίτλου και το διοικητικό και νοσηλευτικό προσωπικό. Τα θέματα τα οποία αναδεικνύονται ως μείζονος σημασίας στη διαμόρφωση του επιπέδου ικανοποίησης από την εργασία είναι (α) η αντίληψη των εργαζομένων για τον οργανισμό και τη θέση απασχόλησής του, (β) η αίσθηση επαγγελματικής επάρκειας και προσφοράς αποτελεσματικού έργου και (γ) η έλλειψη επιβράβευσης της Διοίκησης στις περιπτώσεις αποτελεσματικής απόδοσης.
Κοινωνική δημοκρατία και κοινωνικό κράτος δικαίου κατά το άρθρο 25 του συντάγματος
Authors: Παπακωνσταντίνου Απόστολος
Published: August 2021

Το βιβλίο πραγματεύεται ορισμένες από τις σημαντικότερες πτυχές του πολιτεύματός μας, που κατοχυρώνει το Σύνταγμα. Αντικείμενο της μελέτης είναι η διερεύνηση των μεταβολών που επήλθαν στο συνταγματικό σύστημα από την κατοχύρωση, για πρώτη φορά στη συνταγματική μας ιστορία, με το Σύνταγμα του 1975, της αρχής του κοινωνικού κράτους. Στο επίκεντρο της ανάλυσης βρίσκονται η αρχή του κοινωνικού κράτους δικαίου και η δημοκρατική αρχή. Η μέθοδος που ακολουθείται σε μεγάλο μέρος της μελέτης είναι η διεπιστημονική. Αξιοποιούνται έτσι βασικές θεωρίες ιδίως της επιστήμης του Συνταγματικού Δικαίου, της Πολιτειολογίας, της Πολιτικής Επιστήμης και της Πολιτικής Φιλοσοφίας. Καθίσταται κατά τον τρόπο αυτό ευχερέστερη η σφαιρική και διεισδυτική προσέγγιση των κρισιμότερων μεταλλάξεων που επέφερε η εξέλιξη αυτή στη λειτουργία του πολιτεύματος. Οι σημαντικότερες μεταβολές εντοπίζονται στο σύστημα προστασίας των θεμελιωδών δικαιωμάτων. Η προσέγγισή τους πραγματοποιείται ιδίως μέσα από την εκτεταμένη ανάλυση των ορισμών του άρθρου 25 του Συντάγματος, όπως αυτό έχει διαμορφωθεί μετά την αναθεώρηση του 2001. Επιχειρείται, έτσι, για πρώτη φορά, η συστηματική προσέγγιση όλων των επιμέρους διατάξεων του άρθρου αυτού, όπου συμπυκνώνεται το βαθύτερο κανονιστικό, ιδεολογικό και φιλοσοφικό περιεχόμενο των θεμελιωδών δικαιωμάτων και θεμελιώνονται οι βασικοί κανόνες για την ερμηνεία τους. Η κοινωνική δημοκρατία και η σύνθετη αρχή του κοινωνικού κράτους δικαίου αποτελούν καινοφανή συνταγματικά χαρακτηριστικά, τα οποία διαμορφώνουν αναμφίβολα νέους όρους στη λειτουργία του συνταγματικού φαινομένου.
Εφαρμογή της Σαρία για τη δημιουργία ισλαμικού δείκτη στο Χρηματιστήριο Αθηνών και εμπειρική συγκριτική ανάλυση του ισλαμικού και του γενικού δείκτη του Χρηματιστηρίου Αθηνών
Authors: Τσικούρας Αλέξανδρος
Published: August 2021

Η Ισλαμική Χρηματοοικονομική είναι μια ταχέως αναπτυσσόμενη βιομηχανία. Πρόκειται για ένα σύστημα που βασίζεται στα στοιχεία ενεργητικού, όπου η απαγόρευση της αποδοχής και πληρωμής Ρίμπα, κατέχει ιδιαίτερο ρόλο. Η κερδοσκοπική συμπεριφορά αποθαρρύνεται και οι επενδύσεις μπορούν να διεξαχθούν μόνο για δραστηριότητες που εγκρίνονται από τη Σαρία, π.χ. οι επενδύσεις σε επιχειρήσεις που σχετίζονται με αλκοόλ και τυχερά παιχνίδια απαγορεύονται. Έχουν δημιουργηθεί πολλοί Ισλαμικοί δείκτες για να καλύπτουν τις μεγαλύτερες διεθνείς αγορές. Αυτοί οι δείκτες περιλαμβάνουν επιχειρήσεις που πληρούν ορισμένα κριτήρια αξιολόγησης της Σαρία. Οι δείκτες αυτοί χρησιμοποιούνται σαν πρότυπα απόδοσης για επενδυτές. Ωστόσο, τέτοιος δείκτης δεν υπάρχει για το Ελληνικό χρηματιστήριο. Παρουσιάζεται μια λεπτομερή σύγκριση μεταξύ του Γενικού Δείκτη Χρηματιστηρίου Αθηνών και ενός δευτερεύοντα δείκτη που δημιουργήθηκε και αποτελείται αποκλειστικά από εταιρείες που είναι συμβατές με τη Σαρία, καλύπτοντας την περίοδο μεταξύ 31.12.2005 και 31.12.2010. Μια τέτοια μελέτη που να καλύπτει όλες τις αποδεκτές αξίες του δείκτη του Χρηματιστηρίου Αθηνών δεν έχει πραγματοποιηθεί, στο βαθμό που γνωρίζει ο συγγραφέας. Μόλις δημιουργηθεί ο Ελληνικός Ισλαμικςό Δείκτης (Ε.Ι.Δ.) για το Ελληνικό χρηματιστήριο, παρακολουθείται ο δείκτης στη διάρκεια της επιλεγμένης περιόδου, υπολογίζοντας την απόδοσή του και συγκρίνοντας τον με έναν παρεμφερή συμβατικό Ελληνικό δείκτη (το γενικό δείκτη Χ.Α.). Χρησιμοποιούνται οικονομετρικές μέθοδοι για να εξεταστεί αν υπάρχουν ενδείξεις σχέσεων αιτιότητας και συνολοκλήρωσης μεταξύ των δυο δεικτών. Ο Ε.Ι.Δ. ξεπερνά σε απόδοση (βάσει στοιχείων σταθμισμένου κινδύνου αλλά και μη σταθμισμένου κινδύνου) τον συμβατικό αντίστοιχο δείκτη τόσο στην ανοδική όσο και στην πτωτική του πορεία στις υποπεριόδους που εξετάστηκαν. Αν και δε βρίσκονται στοιχεία αιτιότητας μεταξύ των δυο δεικτών, φαίνεται πως ο Ε.Ι.Δ. πράγματι κατευθύνει το γενικό δείκτη του Χ.Α. κατά τη διάρκεια της πτωτικής αγοράς αντανακλώντας τη «φυγή προς την ποιότητα» που παρατηρήθηκε σε περιόδους αβεβαιότητας ή κρίσης. Καθώς ο Ε.Ι.Δ. περιλαμβάνει εταιρείες που είναι λιγότερο μοχλευμένες και δε λειτουργούν κερδοσκοπικά (ως συνέπεια των κριτηρίων αξιολόγησης της Σαρία), η ανάγκη για τους επενδυτές σε τέτοιες εταιρείες να «καταφύγουν» σε λιγότερο ριψοκίνδυνες εταιρείες ή κατηγορίες κεφαλαίου είναι λιγότερο έκδηλη και επείγουσα, σε σύγκριση με την αντίστοιχη ανάγκη για τον μέσο επενδυτή.
Η πλάνη και το αντιληπτό περιεχόμενο
Authors: Κανέλλου Ασπασία
Published: August 2021

Σε αυτήν την εργασία επιχειρηµατολογώ ότι ο αφελής ρεαλισµός για την αντίληψη (naive realism) που ακολουθεί τα πολυπερπατηµένα μονοπάτια της διαζευκτικής θεωρίας (disjunctivism) και προτείνει ότι η αντίληψη συγκροτείται από στοιχεία του ίδιου του κόσµου, συστήνοντας µια άµεση σχέση µε αυτά, δεν δίνει ικανοποιητικές απαντήσεις για τη φύση των αντιληπτικών πλανών (illusions). Στην εργασία µου εξετάζω κάποιες θέσεις που αφορούν τη φύση του αντιληπτικού περιεχοµένου (perceptual content) όπως αυτές προκύπτουν από θέσεις για τη φύση της αντίληψης. Διαισθητικά η αντίληψη αποτελεί την πιο βασική πηγή της γνώσης µας για τον κόσµο (perceptual knowledge). Aυτή η γνώση µας επιτρέπει να επιβιώνουµε και να δρούµε σε αυτόν. Tο αντιληπτικό περιεχόµενο (perceptual content) είναι εκείνο που επιτρέπει τη συνειδητότητα του περιβάλλοντος. Από την παραπάνω σύλληψη του κοινού νου σύµφωνα µε την οποία όταν αντιλαµβανόµαστε σχετιζόµαστε άµεσα µε τον κόσµο, έπεται ότι το περιεχόµενο των ονείρων δεν είναι αντιληπτικό, ενδέχεται να είναι όµως φαινόµενο περιεχόµενο (phenomenal content) και να έχει κάποιες οµοιότητες µε αυτό. […]
Μεθοδολογίες μοριακής απεικόνισης με επισημασμένα νανοσωματίδια για τον ποσοτικό προσδιορισμό της χωροχρονικής κατανομής της αγγειογένεσης σε καρκινικούς όγκους
Authors: Τσιάπα Ειρήνη
Published: August 2021

Αντικείμενο της παρούσας διατριβής αποτελεί η μελέτη της απεικόνισης και ποσοτικοποίησής της με χρήση τεχνικών μοριακής απεικόνισης. Ένα νέο κυκλικό πεπτιδικό παράγωγο RGDfK (Arg-Gly-Asp-D‐Phe–Lys), το cRGDfK-Orn3-CGG, αξιολογήθηκε ως νέο μοριακό μέσο στόχευσης του καρκίνου μέσω της ειδικής στόχευσης των υποδοχέων ιντεγκρίνης ανβ3 που υπερεκφράζονται κατά την αγγειογένεση. Το νέο πεπτιδικό παράγωγο φέρει τον περιφερειακό υποκαταστάτη CGG (Cys-Gly-Gly), κατάλληλο για την επισήμανση με σύμπλοκα του πεντασθενούς 99mTc(V) καθώς και για την σύζευξη με νανοσωματίδια. Συγκεκριμένα, αναπτύχθηκαν σιδηρομαγνητικά νανοσωματίδια (10±2 nm) συζευγμένα με το νέο παράγωγο RGD, κατάλληλα τόσο για SPECT/MRI απεικόνιση όσο και για υπερθερμία. Ειδικότερα, αξιολογήθηκαν ως νέα μοριακά μέσα απεικόνισης: 99mΤc-RGD (cRGDfK-Orn3-CGG), 99mΤc-NPs και 99mΤc-NPs-RGD, αναφορικά με τα ραδιοχημικά, ραδιοβιολιγικά και in vivo απεικονιστικά χαρακτηριστικά τους. Τα επισημασμένα παράγωγα λήφθηκαν σε υψηλές αποδόσεις και παρουσίασαν ικανοποιητική σταθερότητα in vitro: α) με την πάροδο του χρόνου, β) σε παρουσία περίσσειας ανταγωνιστών για το 99mTc, γ) σε παρουσία ανθρωπίνου πλάσματος ή ορού. Η μελέτη της in vivo συμπεριφοράς, αλλά και η βιοκατανομή των νέων παραγώγων πραγματοποιήθηκε σε φυσιολογικούς μύες και σε παθολογικά πρότυπα καρκίνου τύπου γλοιοβλαστώματος U87MG. Η αξιολόγηση της χωροχρονικής κατανομής της αγγειογένεσης κατέδειξε μέγιστη στόχευση στις ιντεγκρίνες ανβ3 σε ποσοστό 11,60±3,05 % ID/g για το παράγωγο 99mTc-RGD και 9,01±0,19 ID/g για τα στοχευμένα νανοσωματίδια 99mTc-NPs-RGD. Το 99mTc-RGD σχεδιάστηκε κατάλληλα ώστε να αποβάλλεται από τον οργανισμό μέσω του ουροποιητικού συστήματος, με την προσθήκη του υδρόφιλου μορίου ορνιθίνης (Orn3) στη δομή του. Ενώ, τα 99mTc-NPs αποβάλλονται κυρίως μέσω του ηπατοχολικού συστήματος, τα στοχευμένα 99mTc-NPs-RGD παρουσιάζουν χαμηλότερη πρόσληψη στο ήπαρ και υψηλότερη πρόσληψη στους νεφρούς, η οποία μπορεί να αποδοθεί στην πρόσδεση του RGD παραγώγου στην επιφάνεια των NPs. Ικανοποιητικές απεικονίσεις των όγκων ελήφθησαν και με τα επισημασμένα παράγωγα 99mTc-RGD και 99mΤc-NPs. Τέλος, η in vivo αξιολόγηση της θερμικής απόκρισης των NPs ανέδειξε ικανοποιητικά αποτελέσματα, με αντικαρκινική δράση σε πειραματόζωο που φέρει U87MG όγκο. Τα παραπάνω αρχικά αποτελέσματα οδηγούν στο συμπέρασμα ότι τα στοχευμένα νανοσωματίδια είναι πολλά υποσχόμενα στο πεδίο της μοριακής απεικόνισης για τον ποσοτικό προσδιορισμό της χωροχρονικής κατανομής της αγγειογένεσης με στόχο τη διάγνωση αλλά και τη θεραπευτική προσέγγιση.
Διαδικτυακά προσαρμοστικά περιβάλλοντα μάθησης και ανοικτό μοντέλο εκπαιδευόμενου
Authors: Βεργίνης Ηλίας
Published: August 2021

Στην παρούσα διατριβή διερευνώνται θέματα τα οποία αφορούν τα διαδικτυακά προσαρμοστικά περιβάλλοντα μάθησης και ιδιαίτερα το Ανοικτό Μοντέλο Εκπαιδευόμενου καθώς και την αξιοποίησή του στην κατεύθυνση υποστήριξης της διδακτικής και μαθησιακής διαδικασίας. Αντικείμενο της διατριβής αποτέλεσε η διερεύνηση της ερευνητικής περιοχής σχεδίασης του Ανοικτού Μοντέλου Εκπαιδευόμενου σε διαδικτυακά προσαρμοστικά περιβάλλοντα μάθησης με σκοπό τη σχεδίαση και ανάπτυξη της μονάδας του Ανοικτού Μοντέλου Εκπαιδευόμενου του Διαδικτυακού περιβάλλοντος μάθησης SCALE (OLM_SCALE). Στο πλαίσιο αυτό, η διδακτορική διατριβή προτείνει: την ανάπτυξη και αξιοποίηση του Ανοικτού Μοντέλου Εκπαιδευόμενου του περιβάλλοντος SCALE, ως μέσο υποστήριξης των εκπαιδευόμενων στην κατεύθυνση της πιο ενεργής εμπλοκής τους στη μαθησιακή διαδικασίατην ανάπτυξη και αξιοποίηση του εκπαιδευτικού υλικού σε μορφή δραστηριοτήτων που ακολουθεί τις προδιαγραφές του περιβάλλοντος SCALE και έχει ως στόχο την υποστήριξη της μαθησιακής διαδικασίας σε Εισαγωγικά Μαθήματα Πληροφορικής και την ανάπτυξη και αξιοποίηση του εργαλείου συγγραφής του περιβάλλοντος SCALE SCALEAuth ως μέσο υποστήριξης εκπαιδευτικών/συγγραφέων εκπαιδευτικού υλικού και παρακολούθησης της πορείας μάθησης των εκπαιδευόμενωνΣτο πλαίσιο της διατριβής διερευνήθηκε η δυνατότητα υποστήριξης της μαθησιακής και διδακτικής διαδικασίας μέσω του εκπαιδευτικού υλικού σε μορφή δραστηριοτήτων στο πλαίσιο του μαθήματος «Εισαγωγή στην Επιστήμη της Πληροφορικής και των Τηλεπικοινωνιών» που διδάσκεται στο πρώτο έτος του προγράμματος σπουδών του τμήματος Πληροφορικής και Τηλεπικοινωνιών του Εθνικού και Καποδιστριακού Πανεπιστημίου Αθηνών. Τα αποτελέσματα της εμπειρικής μελέτης έδειξαν ότι οι φοιτητές που επέλεξαν να αξιοποιήσουν το περιβάλλον SCALE και το σχετικό εκπαιδευτικό υλικό πέτυχαν υψηλότερη επίδοση κατά την τελική εξέταση και βελτίωσαν το επίπεδο γνώσης τους περισσότερο σε σχέση με τους υπόλοιπους φοιτητές. Επίσης στο πλαίσιο της διατριβής διερευνήθηκε η δυνατότητα ενίσχυσης και πρόκλησης της ενεργού και αποτελεσματικής εμπλοκής των φοιτητών στην μαθησιακή διαδικασία μέσω της αξιοποίησης των λειτουργιών του Ανοικτού Μοντέλου Εκπαιδευόμενου OLM_SCALE του περιβάλλοντος SCALE. Τα αποτελέσματα της σχετικής έρευνας έδειξαν ότι μέσω της αξιοποίησης των λειτουργιών του Ανοικτού Μοντέλου Εκπαιδευόμενου μπορούν να ενεργοποιηθούν οι εκπαιδευόμενοι προς την κατεύθυνση της αποτελεσματικής εμπλοκής στη μαθησιακή διαδικασία και να καλλιεργηθούν δεξιότητες συνεργασίας αυτοαξιολόγησης και αυτορρύθμισης.
Η φωνή του Ορφέα
Authors: Γαρέζου Μαρία-Ξένη
Published: August 2021

Η παρούσα διατριβή εξετάζει ζητήματα σχετικά με την εικονογραφία και την πολιτισμική ιστορία της αρχαίας ελληνικής μουσικής. Τοποθετείται δηλαδή στo σημείο τομής της ελληνικής μυθολογίας και θρησκείας, των κλασικών σπουδών, της κλασικής αρχαιολογίας και της ιστορίας της τέχνης, καθώς και της πολιτισμικής και μουσικής ανθρωπολογίας. Στην αφετηρία της βρίσκεται η μελέτη 75 ερυθρόμορφων αθηναϊκών αγγείων, που φέρουν παραστάσεις εμπνευσμένες από τον μύθο του Ορφέα. Ιδιαίτερη έμφαση δίδεται στη σκηνή κατά την οποία ο μυθικός μουσικός και ποιητής μαγεύει τους βάρβαρους Θράκες πολεμιστές με το τραγούδι του προξενώντας μια ποικιλία μουσικών συναισθημάτων, που κυμαίνονται από τον μετρημένο θαυμασμό και την εκτίμηση έως την απόλυτη απώλεια του εαυτού και τη βύθιση στη μουσική. Μάλιστα, σε ορισμένες περιπτώσεις το τραγούδι του Ορφέα κατορθώνει να δαμάσει ακόμη και τους σατύρους, ένα κατόρθωμα που έχει ωστόσο τραγική κατάληξη. Παρά τη μοναδική μουσική ικανότητά του, ο Ορφέας συναντά βίαιο τέλος στα χέρια «βάρβαρων» και εξαγριωμένων γυναικών, οι οποίες προβαίνουν σε μια πράξη που αντιβαίνει στις καθιερωμένες αντιλήψεις για τη γυναικεία συμπεριφορά, χρησιμοποιώντας ετερόκλητα όπλα και εργαλεία, συμβολικά του οίκου και της αθηναϊκής πόλης. Πώς μπορούμε να ερμηνεύσουμε αυτές τις εικόνες απαράμιλλης βιαιότητας και πώς η εικονογραφία του Ορφέα σχετίζεται με τη μουσική του ιδιότητα;Η απάντηση στα παραπάνω ερωτήματα δίδεται μέσα από τη μελέτη του εκτεταμένου corpus της μουσικής εικονογραφίας, το οποίο για τις ανάγκες της μελέτης οργανώνεται σε εικονογραφικές σειρές σύμφωνα με τη σημειωτική-ανθρωπολογική μέθοδο της Παρισινής Σχολής. Καταδεικνύεται ο τρόπος με τον οποίο οι αθηναίοι αγγειογράφοι αποδίδουν εικαστικά διαφορετικές σκηνές μουσικής εκτέλεσης και ακρόασης, καθώς και ποικίλα στάδια μουσικού συναισθήματος, μέσα από τις στάσεις, τις κινήσεις, τις χειρονομίες, αλλά και τις εκφράσεις του προσώπου των εικονιζομένων. Η εικονογραφία του Ορφέα τοποθετείται στο ευρύτερο πλαίσιο της μουσικής εικονογραφίας παρέχοντάς μας τα απαραίτητα στοιχεία για μια ευρύτερη προσέγγιση και κατανόηση της αρχαίας ελληνικής μουσικής ως σύνθετου πολιτισμικού φαινομένου, το οποίο εμπεριέχει τόσο την επιτέλεση όσο και τη σωματοποίηση. Μολονότι η παρούσα μελέτη δεν υιοθετεί τον όρο σαμάνος στην περιγραφή του Ορφέα, υπογραμμίζει ωστόσο το γεγονός ότι η επίδραση της ορφικής φωνής και μουσικής συνδέεται με τη Μεταβαλλόμενη Συνειδησιακή Κατάσταση (ΜΣΚ) και το πολύπλευρο εκστατικό φαινόμενο. Τα συμπεράσματά μας επιβεβαιώνονται από τις σωζόμενες φιλολογικές μαρτυρίες, σύμφωνα με τις οποίες ο Ορφέας, εκτός από μουσικός, υπήρξε και ο συγγραφέας θεογονιών και κοσμογονιών, ενώ παράλληλα το όνομά του συνδέθηκε με την Τελετή και τα Μυστήρια του αρχαίου κόσμου. Οι ιδιότητες αυτές εξηγούν και τη βίαιη θανάτωσή του από τις γυναίκες, τις οποίες απειλεί η ορφική φωνή. Παράλληλα επανατοποθετεί τον μυθικό μουσικό στο σύνθετο σύμπαν της αρχαιοελληνικής μουσικής με το διάχυτο θρησκευτικό στοιχείο, όπου η έκσταση κρατά έναν κεντρικό (αν και αμφίσημο) ρόλο.
Οι εικονογραφικοί κύκλοι της Αποκάλυψης του Ιωάννη στις μονές του Αγίου Όρους
Authors: Τσιμπούκης Γεώργιος
Published: August 2021

Η παρούσα διδακτορική διατριβή εξετάζει τους δέκα εικονογραφικούς κύκλους της Αποκάλυψης του Ιωάννη που σώζονται σε συνολικά εννέα αθωνικές μονές.Στο πρώτο κεφάλαιο παρατίθενται κάποιες εισαγωγικές πληροφορίες αναφορικά με την ιστορία της έρευνας του θέματος (Α΄ 1), το χρόνο συγγραφής και το περιεχόμενο της Αποκάλυψης (Α΄ 2), καθώς και τη διάδοση του εικονογραφικού θέματος στη βυζαντινή (Α΄ 3) και αργότερα στη μεταβυζαντινή εποχή (Α΄ 4). Παράλληλα, εξετάζονται οι συνθήκες δημιουργίας των πρώτων αθωνικών κύκλων (Α΄ 5) και η διάδοση του θέματος της Αποκάλυψης στην ορθόδοξη Ανατολή (Α΄ 6). Στο δεύτερο κεφάλαιο παρουσιάζονται αναλυτικά οι δέκα εικονογραφικοί κύκλοι της Αποκάλυψης, συγκεκριμένα στις μονές Διονυσίου (μετά το 1553), Ξενοφώντος (1632-1654), Δοχειαρίου (1676-1700), Μεγίστης Λαύρας (1715 και 1852), Φιλοθέου (1765), Καρακάλλου (1767), Ξηροποτάμου (1783), Ιβήρων (1795) και Ζωγράφου (1817).Στο τρίτο κεφάλαιο της διατριβής γίνεται εκτενής ανάλυση των είκοσι τεσσάρων σκηνών της Αποκάλυψης, ενώ τα συμπεράσματα της έρευνας παρατίθενται στο τέταρτο κεφάλαιο. Σε αυτό εξετάζονται κυρίως ζητήματα αναφορικά με τα εικονογραφικά πρότυπα των αθωνιτών ζωγράφων και το βαθμό επηρεασμού τους από προγενέστερους αθωνικούς κύκλους. Παράλληλα, για όσα μνημεία χρονολογούνται μετά τα μέσα του 18ου αιώνα, διερευνάται η τυχόν γνώση εκ μέρους των ζωγράφων της Ἑρμηνείας τῆς Ζωγραφικῆς Τέχνης του Διονυσίου εκ Φουρνά. Ζητούμενα της έρευνας αποτελούν, μεταξύ άλλων, η ανίχνευση της ενδεχόμενης επίδρασης εικονογραφημένων χειρογράφων με υπομνήματα στην Αποκάλυψη πάνω στους οψιμότερους κυρίως αθωνικούς κύκλους, η εξέταση της σημασίας που έχει η επιλογή ενός χώρου για την απεικόνιση του κύκλου της Αποκάλυψης, η ανίχνευση της εννοιολογικής συνάφειας που έχουν οι παραστάσεις του προφητικού κειμένου του Ιωάννη με άλλες παραστάσεις του ίδιου χώρου, καθώς και η επισήμανση της ενδεχόμενης συμβολής του κτήτορα ή / και του ζωγράφου στη διαμόρφωση του εικονογραφικού προγράμματος του συγκεκριμένου χώρου.
Φιλοσοφία διεθνών σχέσεων και διεθνής κοινωνία
Authors: Κουγιού Σαράντης
Published: August 2021

Η παρούσα διδακτορική διατριβή έχει σκοπό την ανάλυση του ρόλου του ηγεμονικού κράτους στη δημιουργία και λειτουργία των δομών της διεθνούς συνεργασίας και ανταγωνισμού, και στη διερεύνηση των συνθηκών υπό τις οποίες είναι πιθανότερο η ηγεμονία να είναι «ήπια» ή «καταναγκαστική». Ο ανταγωνισμός για την ισχύ και οι επιπτώσεις της διεθνούς αναρχίας, αποτελούν τα βασικά προβλήματα στην ανάπτυξη της διεθνούς συνεργασίας που θέτουν οι ρεαλιστικές προσεγγίσεις. Μέσα από την επεξεργασία των βασικών υποθέσεων του ρεαλισμού γίνεται δυνατή η ανάπτυξη της κοινωνικής διάστασης του ρόλου του ηγεμόνα και οι συνθήκες της ήπιας και συναινετικής άσκησης της ηγεμονίας. Η υπάρχουσα θεωρία της ηγεμονικής σταθερότητας εμπλουτίζεται με την έννοια της διεθνής κοινωνίας που τα μέλη της χαρακτηρίζονται από «στερεότυπες συναρτήσεις ωφελιμότητας» που κάνουν δυνατή την ήπια άσκηση της ηγεμονίας.
Οπτική επεξεργασία και ανάλυση ιστορικών εγγράφων
Authors: Σταματόπουλος Νικόλαος
Published: August 2021

Η έρευνα ιστορικών βιβλίων αποτελεί μία σημαντική πηγή πληροφοριών, τόσο σε ότι αφορά την ιστορία των προηγούμενων περιόδων όσο και την ανάπτυξη, διαχρονικά, της ίδιας της πολιτιστικής τεκμηρίωσης. Μέχρι σήμερα έχουν γίνει αρκετές προσπάθειες ψηφιοποίησης και ηλεκτρονικής πλοήγησης, εντούτοις όμως δεν υπάρχει κατάλληλο περιβάλλον οπτικής επεξεργασίας και ανάλυσης του περιεχομένου των συλλογών αυτών. Κατά συνέπεια μεγάλος αριθμός ιστορικών βιβλίων δεν έχει μελετηθεί ακόμα και παραμένει ανεκμετάλλευτος. Η παρούσα διδακτορική διατριβή επικεντρώνεται στα στάδια επεξεργασίας των ιστορικών εγγράφων πριν την αναγνώριση και ειδικότερα στα στάδια βελτίωσης της ποιότητας και κατάτμησης του εγγράφου. Τα παραπάνω στάδια χρήζουν ιδιαίτερης προσοχής αφού επηρεάζουν άμεσα το αποτέλεσμα της αναγνώρισης. Στο στάδιο της βελτίωσης ποιότητας δόθηκε έμφαση στον εντοπισμό και την αφαίρεση του περιθωρίου καθώς και στη διόρθωση της τοπικής καμπυλότητας, τα οποία αποτελούν τα κατεξοχήν προβλήματα των ιστορικών εγγράφων. Πιο συγκριμένα, για τον εντοπισμό και την αφαίρεση του περιθωρίου αναπτύχθηκαν δύο μέθοδοι. Η πρώτη μέθοδος αφαιρεί συγχρόνως με το περιθώριο και τμήματα κειμένου γειτονικών σελίδων, ενώ η δεύτερη μέθοδος διαχωρίζει τα έγγραφα που περιέχουν δύο σελίδες καθώς η πλειοψηφία των τεχνικών επεξεργασίας εγγράφων θεωρεί ότι επεξεργάζονται μία σελίδα. Τα πειραματικά αποτελέσματα καταδεικνύουν την αποτελεσματικότητα των μεθόδων εφόσον καταφέρνουν να αφαιρέσουν το περιθώριο χωρίς να χάνεται χρήσιμη πληροφορία. Για τη διόρθωση της τοπικής καμπυλότητας αναπτύχθηκε μία μέθοδος η οποία εφαρμόζεται σε δύο φάσεις επιτυγχάνοντας να διορθώσει όλες τις παραμορφώσεις σε επίπεδο λέξης. Η αποτίμηση της μεθόδου βασίζεται, εκτός από τους έμμεσους τρόπους που συναντάμε στη βιβλιογραφία, και σε μία πρωτότυπη ημιαυτόματη μέθοδο η οποία δίνει τη δυνατότητα να συγκρίνονται άμεσα μέθοδοι διόρθωσης της τοπικής καμπυλότητας. Στο στάδιο της κατάτμησης αναπτύχθηκε μία πρωτότυπη μεθοδολογία συνδυασμού αποτελεσμάτων κατάτμησης γραμμών κειμένου, η οποία προσπαθεί να εκμεταλλευτεί συμπληρωματικές τεχνικές ώστε να αντιμετωπιστούν τα πολλά και σύνθετα προβλήματα που συναντάμε στα ιστορικά έγγραφα. Τα πειραματικά αποτελέσματα είναι ενθαρρυντικά για την εφαρμογή της μεθοδολογίας και σε άλλα επίπεδα κατάτμησης. Επιπρόσθετα, δημιουργήθηκε μία μέθοδος κατάτμησης χαρακτήρων σε ιστορικά έγγραφα. Τα πειραματικά αποτελέσματα σε σημαντικό αριθμό ιστορικών εγγράφων από διαφορετικές γλώσσες αλλά και χρονολογικές περιόδους επιβεβαιώνουν την αποτελεσματικότητα της. Τέλος, αναπτύχθηκε μία μέθοδος με στόχο να μειωθεί σημαντικά ο χρόνος που χρειάζεται για τη δημιουργία ground-truth αξιολόγησης μεθόδων κατάτμησης.
Επιστημονικό ιδεώδες και διανοητικές οικειοποιήσεις της τεχνολογίας στον ελληνικό μεσοπόλεμο
Authors: Μπογιατζής Βασίλειος
Published: August 2021

Η παρούσα εργασία πραγματεύεται τους ποικίλους τρόπους πρόσληψης και οικειοποίησης της επιστημονικής ορθολογικότητας και της τεχνολογίας κατά την περίοδο του Ελληνικού Μεσοπολέμου. Έχοντας ως στόχο την εξέταση των οικειοποιήσεων των προαναφερόμενων εννοιών στο πλαίσιο ανάλογων εξελίξεων που εκτυλίσσονται την ίδια εποχή στον εν γένει δυτικό χώρο,¹ επιχειρεί, αφενός, να αναδείξει ότι το ζήτημα της τεχνικοεπιστημονικής ανάπτυξης και της ορθολογικής κοινωνικοπολιτικής ανασυγκρότησης αποτελεί έναν από τους κεντρικούς προβληματισμούς που διατυπώνονται αυτή την περίοδο προκαλώντας εντάσεις αφετέρου, και σε συνέχεια του προηγούμενου, να υποστηρίξει ότι η πρόσληψη του επιστημονικού ιδεώδους και της τεχνολογίας την εν λόγω εποχή αποτελεί διακριτή συνιστώσα και συγκροτητικό όρο της πολιτικής σκέψης, των ιδεολογικών προτιμήσεων, των θεσμικών προτάσεων και των αντιλήψεων σχετικά με τον ορισμό και τους προσανατολισμούς του έθνους όλων όσοι εμπλέκονται ενεργά στην ελληνική εκδοχή της ιδεολογικής σύγκρουσης. Απώτερος, κατά συνέπεια, στόχος της είναι η ανασυγκρότηση και ερμηνεία όψεων-τουλάχιστον- της οξύτατης ιδεολογικής αντιπαράθεσης του Μεσοπολέμου, επίδικα διακυβεύματα της οποίας συνιστούν η υπέρβαση των σύγχρονων καταστάσεων οι οποίες βιώνονται και ερμηνεύονται ως κρίση, και, κατ’ επέκταση ο μελλοντικός ιδεολογικός, πολιτικός, πολιτισμικός προσανατολισμός του ελληνικού έθνους-κράτους. […]
Τα μέσα σταθερής τροχιάς από το 19ο αιώνα έως το 1974
Authors: Μιχαλά Αικατερίνη
Published: August 2021

Αντικείμενο της παρούσας διατριβής είναι η έρευνα, η μελέτη και η αξιολόγηση του εγχειρήματος εισαγωγής και ένταξης στο παραγωγικό σύστημα, των μέσων σταθερής τροχιάς στην Ελλάδα στην διάρκεια της υπερεκατονταετούς περιόδου 1867-1974. Τα αυτοκινούμενα μέσα σταθερής τροχιάς αποτελούν καινοτομία του 19ου αιώνα, η οποία στη συνέχεια θα γνωρίσει ιδιαίτερα σημαντικές βελτιωτικές μεταβολές με την εισαγωγή των καινοτομιών του ηλεκτρισμού και των μηχανών εσωτερικής καύσης οι οποίες θα ενισχύσουν ιδιαίτερα τις αποδόσεις των μέσων αυτών όσον αφορά τις δυνατότητες μεταφορικού έργου, την ταχύτητα, την οικονομική λειτουργία αλλά και την άνεση των επιβατών. Η προσέγγιση του όλου ζητήματος επιχειρείται σε οκτώ κεφάλαια.Από τα μέσα του 19ου αιώνα ο σιδηρόδρομος αποτελεί βασική καινοτομία στο χώρο των χερσαίων μεταφορών. Στην Ευρώπη (εκτός της Ελλάδας) η επέκταση του σιδηροδρομικού δικτύου ήταν ραγδαία. Ανάμεσα στο 1860 και το 1910 το ευρωπαϊκό δίκτυο των σιδηροδρομικών μεταφορών αυξήθηκε από 40.000 χιλιόμετρα σε 330.000 χιλιόμετρα. Υπήρξαν τεχνικές πρόοδοι, όπως στην ισχύ του χειρισμού, την πέδηση και την σήμανση καθώς επίσης και στην αύξηση της ωριαίας ταχύτητας.Στην περίπτωση της Ελλάδας μέσα από την ανάλυση του πολιτικού και οικονομικού πλαισίου που επικρατούσε την περίοδο από το 1867 έως το 1974, διαπιστώνεται μία καθυστερημένη ανάπτυξη του σιδηροδρόμου, εξαιτίας του χαμηλού επιπέδου υποδομών, του μη εκσυγχρονισμού στην τεχνολογία και τις παρεχόμενες υπηρεσίες, με αποτέλεσμα την σταδιακή περιθωριοποίησή του.Παρόλα αυτά, όμως, η καινοτομία προωθήθηκε ικανοποιητικά έστω και καθυστερημένα, αμέσως μετά την εκδήλωση ενεργού ενδιαφέροντος το 1875 από το ελληνικό τραπεζικό κεφάλαιο και την έκφραση πολιτικής βούλησης από την κυβέρνηση του Χ. Τρικούπη το 1882.Στην Ελλάδα υπήρξε έλλειψη στρατηγικής και συνολικότερων σχεδίων ανάπτυξης, με αποτέλεσμα την υπογραφή μιας σειράς συμβάσεων για κάθε σιδηροδρομικό τμήμα και επιπλέον την ίδρυση πάρα πολλών μικρών ιδιωτικών εταιρειών, οι οποίες δεν είχαν πιθανότητες επιβίωσης και είτε διέκοψαν τη λειτουργία τους είτε απορροφήθηκαν από βασικές εταιρείες, όπως οι Σ.Π.Α.Π. και οι Σ.Ε.Κ. Συγκεκριμένα, για την κατασκευή κάθε επιμέρους σιδηροδρομικού δικτύου ιδρυόταν και μία εταιρεία, η οποία μεριμνούσε για τη σωστή λειτουργία του κάθε δικτύου.Συμπερασματικά θα μπορούσαμε να πούμε ότι αν στις «αντικειμενικές» αδυναμίες, λόγω του επιπέδου του διαθέσιμου στελεχιακού δυναμικού (management, σχεδιασμό, λειτουργία) και στις «κερδοσκοπικές» επιλογές (παράλληλη ανάπτυξη ανταγωνιστικών μέσων, λοιπές δραστηριότητες, προσανατολισμός και υλοποίηση ευκαιριακών προμηθειών) προστεθούν και τα φαινόμενα διαφθοράς στην οικονομική λειτουργία, το ζήτημα της ανορθολογικής διαχείρισης των εταιρειών και γενικότερα του σιδηροδρόμου είναι αυταπόδεικτο, η δε πορεία προς την υπερχρέωση και την αδιέξοδη λειτουργία αναμενόμενη.
Συμβολή στη μελέτη της ευκαρυωτικής παγοπυρήνωσης
Authors: Αναστασόπουλος Ηλίας
Published: August 2021

Η ευπάθεια των φυτών στο παγετό συχνά οφείλεται στην παρουσία παγοπυρηνωτικών βακτηρίων και μυκήτων. Οι μικροοργανισμοί αυτοί προκαλούν πάγωμα στα φυτά εξαιτίας κάποιων πρωτεϊνών που παράγουν. Το φαινόμενο είναι γνωστό σαν βιολογική παγοπυρήνωση και αποτελεί αντικείμενο έρευνας για πάνω από 25 χρόνια. Η παρούσα μελέτη αποτελεί μέρος μίας ερευνητικής προσπάθειας με απώτερο στόχο τον προσδιορισμό των παραγόντων που σχετίζονται με το φαινόμενο της βιολογικής παγοπυρήνωσης σε ευκαρυωτικά συστήματα και την αξιοποίησή του στη βιοτεχνολογία και την γενετική βελτίωση φυτών για αντοχή σε παγετούς. Στο πρώτο μέρος αυτής της μελέτης χρησιμοποιήθηκαν διαγονιδικά φυτά καπνού μετασχηματισμένα με το παγοπυρηνωτικό γονίδιο inaZ του βακτηρίου Pseudomonas syringae. Το πρώτο μέρος αυτής της μελέτης αναφέρεται στην ανάπτυξη της αναγκαίας μεθοδολογίας για τον έλεγχο μεγάλου αριθμού ετερόζυγων (inaZ +/-) φυτών και την επιλογή εκείνων των φυτών που εξαιτίας ακτινοβόλησής τους με ακτίνες γ, επιβιώνουν μετά από έκθεση σε θερμοκρασίες παγετού. Η μεθοδολογία που αναπτύχθηκε για επιλογή ανθεκτικών φυτών περιελάμβανε δύο δοκιμές παγώματος. Η πρώτη μαζική παραγωγή έγινε σε στάδιο σποροφύτων, ενώ η δεύτερη έγινε σε δισκία φύλλου από τα επιλεγμένα φυτά της πρώτης δοκιμής. Και οι δύο δοκιμές παγώματος έγιναν σε μικροτριβλία που επέπλεαν στην επιφάνεια ψυχόμενου αλκοολόλουτρου σε θερμοκρασίες υπό το °C. Απομονώθηκαν έτσι φυτά καπνού με αυξημένη αντοχή σε υπό το μηδέν θερμοκρασίες. Το δεύτερο μέρος αυτής της μελέτης αφορά την απομόνωση ενός παγοπυρηνωτικού cDNA κλώνου από τον μύκητα F. acuminatum. Για τον σκοπό αυτό κατασκευάσθηκαν δύο cDNA βιβλιοθήκες σε φορέα λZAP II, που διέφεραν ως προς το μέσο μέγεθος των ενθέτων τους. Το παγοπυρηνωτικό cDNA απομονώθηκε χρησιμοποιώντας ένα συνδυασμό ετερόλογης υβριδοποίησης και μίας νέας λειτουργικής δοκιμής. Η δοκιμή αυτή είναι απλή και γρήγορη και μπορεί να χρησιμοποιηθεί και στην απομόνωση και άλλων παγοπυρηνωτικών γονιδίων. Βασίζεται στην επαγομένη έκφραση cDNA των κλώνων της βιβλιοθήκης και την ¨λειτουργική σάρωση¨ α) πλακών φάγων, μετά από μεταφορά των πρωτεϊνών τους σε φίλτρα μεμβρανών και β) αποικιών βακτηρίων μετά από in vivo εκτομή φαγεμιδίων. Η απομόνωση του παγοπυρηνωτικού cDNA κλώνου επιβεβαιώθηκε με μετασχηματισμό βακτηρίων και με έλεγχο της παγοπυρηνωτικής δράσης τους. Η παγοπυρηνωτική δράση του απομονωμένου κλώνου συγκρίθηκε με αυτή του γονιδίου inaZ και με την αντίστοιχη υγρής καλλιέργειας του μύκητα από τον οποίο απομονώθηκε. Ακολούθησε αλληλούχιση του παγοπυρηνωτικού cDNA κλώνου και in silico ανάλυση της προβλεπόμενης δομής της παγοπρωτεΐνης που κωδικοποιεί, σύμφωνα με την οποία στο μόριο της παγοπρωτεΐνης δεν υπάρχουν οι συντηρημένες επαναλήψεις αμινοξικών αλληλουχιών που χαρακτηρίζουν της βακτηριακές παγοπρωτεΐνες, αν και υπάρχουν ορισμένες ατελείς αμινοξικές επαναλήψεις. Η προβλεπόμενη δομή της παγοπρωτεΐνης έχει τμηματική ομολογία με γλυκοϋδρολάσες και περιέχει αντιπαγοτικά μοτίβα σε διαφορετικά τμήματα του μορίου.
Συσχέτιση συνδρόμου απνοιών στον ύπνο και χρόνιας αποφρακτικής πνευμονοπάθειας στην πρωτοβάθμια φροντίδα υγείας
Authors: Καραχάλιου Φωτεινή
Published: August 2021

Ο σκοπός της παρούσας μελέτης είναι η εκτίμηση της επίπτωσης των συμπτωμάτων και των παραγόντων κινδύνου που σχετίζονται με το σύνδρομο αποφρακτικής άπνοιας κατά τον ύπνο (ΣΑΑΥ) στον ελληνικό πληθυσμό, καθώς και η συσχέτιση των συμπτωμάτων αυτών με καρδιαγγειακές και αναπνευστικές παθήσεις. Σε χρονικό διάστημα ενός έτους εξετάσθηκαν σε δέκα ιατρεία πρωτοβάθμιας περίθαλψης 1501 άτομα (ηλικία 60.7±14.3 έτη, γυναίκες 40.6%) που προσήλθαν για οποιοδήποτε αιτία. Οι εξεταζόμενοι απάντησαν σε ερωτηματολόγιο που περιλάμβανε ερωτήσεις συμπτωμάτων που σχετίζονται με το ΣΑΑΥ, καθώς και με αναπνευστικές και καρδιαγγειακές παθήσεις και υποβλήθηκαν σε σπιρομέτρηση. Ποσοστό 49.1% των ανδρών και 40.5% των γυναικών αναφέρει ότι ροχαλίζει συχνά, 11% του γενικού πληθυσμού εμφανίζει διακοπές της αναπνοής κατά τον ύπνο και 6.7% του πληθυσμού αναφέρει σημαντική ημερήσια υπνηλία (Epworth Sleepiness Scale >10). Οι άνδρες ροχαλίζουν συχνότερα (OR=1.41, 01:1.14-1.74) και εμφανίζουν συχνότερα άπνοιες (OR=2.10, 01:1.46- 3.02) και ημερήσια υπνηλία (OR=1.95, 01:1.23-3.06) σε σχέση με τις γυναίκες. Επιπλέον, όσοι ροχαλίζουν συχνά έχουν συχνότερα ιστορικό αρτηριακής υπέρτασης (OR=1.72, 01:1.40-2.11), αγγειακού εγκεφαλικού επεισοδίου (OR=1.91, 01:1.09-3.34) και καρδιαγγειακών παθήσεων (OR=1.51, 01:1.16-1.96). Ασθενείς με ημερήσια υπνηλία αναφέρουν συχνότερα ιστορικό αρτηριακής υπέρτασης (OR=1.81, 01:1.19-2.74) και καρδιαγγειακών παθήσεων (OR=2.04, 01:1.30-3.19). Τα συμπτώματα του ΣΑΑΥ ήταν συχνότερα σε ασθενείς με ΧΑΠ, ενώ στους ασθενείς με άσθμα δεν παρατηρήθηκε ανάλογη συσχέτιση. Οι αυξημένες πιθανότητες που έχουν οι ασθενείς με ΧΑΠ να εμφανίζουν συμπτώματα που σχετίζονται με το ΣΑΑΥ, σε αντίθεση με τους ασθματικούς, τους κατατάσσει σε μια ομάδα υψηλού κινδύνου που οφείλουν να ελέγχονται για το ΣΑΑΥ, τουλάχιστον σε επίπεδο πρωτοβάθμιας περίθαλψης.
Ab Initio υπολογισμοί για το σύστημα (BrO)2 και δυναμική μελέτη της αντίδρασης διμερισμού BrO + BrO
Authors: Παπαγιάννης Δημήτριος
Published: August 2021

Το θέμα της παρούσας διατριβής που είναι η θεωρητική μελέτη της αντίδρασης διμερισμού του BrO στηρίζεται σε τρεις βασικούς άξονες. α) Στη λεπτομερή ab-initio κβαντομηχανική μελέτη όλων των ισομερών μορφών του συστήματος (ΒrΟ)2 καθώς και των διαμορφωμερών του ισομερούς ΒrΟΟΒr. β) Στην αξιοποίηση των ab-initio και πειραματικών δεδομένων για την πραγματοποίηση ενός εξαδιάστατου αναλυτικού δυναμικού υπολογισμού της επιφάνειας δυναμικής ενέργειας της αντίδρασης διμερισμού της ρίζας BrO. γ) Στην μελέτη της κινητικής της αντίδρασης με τη μέθοδο των ημικλασσικών τροχιών. Η ενεργός διατομή και ο συντελεστής ταχύτητας, αναπαράγουν πολύ καλά τιςπειραματικές τάσεις τόσο της αντίδρασης συνολικά όσο και των επιμέρους καναλιών της. Η εξέταση των αναλυτικών τροχιών για το κάθε κανάλι χωριστά, δείχνει ότι σε χαμηλές ενέργειες ίσως ευνοείται μεγαλύτερη σταθεροποίηση του ενδιάμεσου συμπλόκου τεσσάρων κέντρων, η οποία και αυξάνει τον συντελεστή ταχύτητας του δευτέρου καναλιού καθώς ελαττώνεται η θερμοκρασία. Αυτή η τάση προσέγγισης των δυο ατόμων Br σε μια σφιχτή διαμόρφωση τεσσάρων κέντρων για τον σχηματισμό μοριακού βρωμίου, οδηγεί το μεγαλύτερο μέρος της εξωθερμότητας σε δονητική ενέργεια του Βr2.
Ποιοτικός και ποσοτικός προσδιορισμός ραδιοϊσοτόπων σε λιπάσματα και γεωργικά προϊόντα
Authors: Σερβιτζόγλου Ναυσικά-Γεωργία
Published: August 2021

Στη παρούσα διατριβή έγινε ο ποιοτικός και ποσοτικός προσδιορισμός των φυσικών ραδιουνουκλιδίων με τη μέθοδο της γ-φασματοσκοπίας σε σημαντικό πλήθος δειγμάτων φωσφορικών λιπασμάτων, που εφαρμόζονται στις ελληνικές καλλιέργειες, καλλιεργούμενου εδάφους και σιτηρών από την ελληνική επικράτεια. Καθορίστηκαν τα επίπεδα της φυσικής ραδιενέργειας των λιπασμάτων που χρησιμοποιούνται στην Ελλάδα. Προέκυψε ότι τα φωσφορικά λιπάσματα είναι υλικά με υψηλές συγκεντρώσεις στα φυσικά ραδιονουκλίδια, 238U, 226Ra, 232Th και 40K. Οι μετρούμενες ειδικές ενεργότητες αυτών των ραδιονουκλιδίων, δεν ξεπερνούν τα διεθνή και ευρωπαϊκά όρια, παρόλο που πλησιάζουν τα τελευταία καθώς είναι και πιο χαμηλά. Μετρήθηκαν οι ειδικές ενεργότητες των φυσικών ραδιονουκλιδίων μεγάλου δείγματος καλλιεργήσιμης γης της Ελλάδας και έγινε χαρτογράφηση, ανά νομό, της αγροτικής γης, ως προς την ειδική ενεργότητα κάθε φυσικού ραδιονουκλιδίου που ανιχνεύτηκε και ως προς τον αντίστοιχο ρυθμό δόσης στον αέρα. Δεν παρατηρήθηκε κάποια σημαντική αύξηση των ενεργοτήτων των φυσικών ραδιονουκλίδιων που να μπορεί να αποδοθεί στη χρήση λιπασμάτων.Πραγματοποιήθηκε θεωρητικός και πειραματικός έλεγχος ραδιολογικής επιβάρυνσης των φυτικών καρπών που καλλιεργούνται ή δυνητικά θα καλλιεργηθούν στα χώματα που μετρήθηκαν. Από τα αποτελέσματα εξάγεται το συμπέρασμα ότι δεν συντρέχει λόγος ανησυχίας από τη σκοπιά της ακτινοπροστασίας και της ακτινοβιολογίας λόγω της λίπανσης των καλλιεργειών.Έγινε εκτίμηση των ραδιολογικών δεικτών επικινδυνότητας για τον έλεγχο ύπαρξης ακτινοβιολογικού κινδύνου, λόγω της χρήσης λιπασμάτων. Όσο αφορά στους εργαζόμενους στη παραγωγή, πώληση και εφαρμογή λιπασμάτων, αποδείχθηκε ότι απασχολούνται με δραστηριότητες που ενέχουν μη αμελητέα ακτινοβόληση και συνεπώς απαιτείται προσοχή, ενημέρωση και σωστός προγραμματισμός και καταμερισμός εργασιών κατά το ωράριο εργασίας. Αντίθετα, όσο αφορά στους αγρότες και τους κατοίκους αγροτικών περιοχών δεν προκύπτει η ύπαρξη ακτινοβιολογικού κινδύνου λόγω της χρήσης λιπασμάτων.
Δια - εθνικές γεωγραφίες της μετανάστευσης
Authors: Λαφαζάνη Όλγα-Ζωή
Published: August 2021

Σε αυτή τη διατριβή ανιχνεύονται οι διασυνδέσεις και οι αλληλοσυσχετίσεις μεταξύ της μετανάστευσης και των ορίων/συνόρων. Οι μετανάστες-ριες αντιμετωπίζονται ως ενεργά υποκείμενα ενώ η μετανάστευση εννοιολογείται ως μια οικονομική, χωρική, πολιτική και πολιτισμική διαδικασία η οποία λαμβάνει χώρα μέσα σε (αλλά και παράγει) δια-εθνικά κοινωνικά πεδία. Δουλεύοντας την ιδέα των συνόρων ως καθεστώτων, θα προσπαθήσω να διερευνήσω την παραγωγή τους σε συγκεκριμένους χρόνους και χώρους από πολλαπλούς δρώντες των οποίων οι πρακτικές συνδέονται ενώ έχουν άνισες θέσεις εξουσίας. Υπό αυτή την οπτική τα σύνορα δεν αντιμετωπίζονται μόνο ως νομικοπολιτικές ή χωρικές δομές που παράγονται από τα πάνω, αλλά ως κοινωνικοί και πολιτικοί χώροι διαπραγμάτευσης και σύγκρουσης που εκτείνονται από τις συνοριακές ζώνες μέχρι τα κέντρα των μεγάλων πόλεων. Μια βασική αφετηρία της έρευνας είναι η καθημερινή ζωή ως θεωρητικό και μεθοδολογικό εργαλείο. Σύμφωνα με τον H. Lefebvre, η καθημερινή ζωή εννοιολογείται όχι μόνο ως μια διαδικασία συνεχών προσαρμογών αλλά και ως πεδίο συγκρούσεων συνδεδεμένο με διαδικασίες ατομικής και συλλογικής χειραφέτησης. Η εκκίνηση από την καθημερινή ζωή είναι μια είσοδος στη μελέτη διαδικασιών οι οποίες λαμβάνουν χώρα σε διαφορετικές και αλληλοδιαπλεκόμενες χωρικές κλίμακες, από το σώμα στο παγκόσμιο σύστημα, ενώ την ίδια στιγμή είναι μια θεωρητική επιλογή που αποδέχεται την «τοποθέτησή» της αρνούμενη τον μύθο του «αντικειμενικού ερευνητή» που είναι έξω από τον χώρο και τον χρόνο. Η έρευνα επικεντρώνεται στις εμπειρίες και τις πρακτικές ανδρών και γυναικών που μεταναστεύουν από το Αφγανιστάν, καθώς τα τελευταία χρόνια οι Αφγανοί-ές φτάνουν μαζικά στην Ελλάδα και είτε επιλέγουν να εγκατασταθούν στη χώρα είτε αποτελεί για αυτούς μια τράνζιτ στάση στις διαδρομές τους. Μέσα από τις ιστορίες της ζωής τους, όπως μου τις αφηγήθηκαν στο πλαίσιο της έρευνας, ξεχωρίζουν κάποιοι «κόμβοι» και «περάσματα» - σημεία των τράνζιτ διαδρομών όπου με πολλαπλούς τρόπους «πυκνώνει» η διαπραγμάτευση των συνόρων/ορίων. Από τα σύνορα μεταξύ Αφγανιστάν και Ιράν μέχρι τον Έβρο, από την Τεχεράνη μέχρι την Αθήνα, από την Ισταμπούλ μέχρι την Πάτρα διερευνώ τα περάσματα πολλαπλών συνόρων/ορίων στις διαδρομές των μεταναστών-ριών. Τους τρόπους με τους οποίους οι μετανάστες-ριες φέρουν το σύνορο στο σώμα τους, το επιτελούν ενώ ταυτόχρονα το αμφσισβητούν υποσκάπτοντας τις πολιτικές ελέγχου και τις πρακτικές οριοθέτησής τους.